
Alakbánya

Kulcsszavak: forma; modul; köztér
Egy korábbi közös projektünk kapcsán megalkottunk egy formát. Nem csak a megtalált alakzat, de az odáig vezető út is érdekes gyakorlat és tapasztalat volt számunkra.
Kiterítettünk egy hatalmas pauszpapírt és elkezdtünk rajzolni. Meghatároztunk egy rasztert, illetve azt, hogy senki ne nézze a másik munkáját. Csak rajzoltunk és rajzoltunk. Az elején mindketten bonyolult, túlzó mintákat készítettünk. Ahogy haladtunk előre, egyre inkább leegyszerűsítettük rajzainkat. Sok verzió után végre megnéztük egymás alkotását és ekkor jött a legfontosabb pillanat. Észrevettük, hogy mindkettőnknek volt egy-egy motívum a rajzában, amit nagyon sokszor használt. Ezt az ismétlődést azonban csak a másik rajza által vettük észre sajátunkban. Így jutottunk arra, hogy végül csak ezt a két motívumot ragadtuk ki és tettük össze egy egésszé. Maga, az ebből született tárgy három részből áll, amelyek ezt a folyamatot, átalakulást fejezik ki.
Az alkotás és a formakeresés folyamata inspiráló volt számunkra. Ezt szeretnénk tovább vinni jelenlegi tervünkben. Tatabánya, mint minden város, folyamatosan, alakul, fejlődik és mozgásban van. A tér, ahova tervezünk, szintén az állandó forgalom, találkozások és cselekvések színtere. Ebbe a folyamatba, forgatagba szeretnénk a jelenben bekapcsolódni és a jövőben eggyé válni vele, a részévé lenni.
A tervezett beavatkozásunk tehát egy kezdeményezés, melyet a város kezébe adunk, rajtuk áll, hogyan fejezik be, hogyan építik be városi szövetükbe.



